1.

Články 1, 2, 3, 4 a 5 sa nahrádzajú takto: „Článok 1 1. Týmto nariadením sa stanovujú podrobné pravidlá uplatňovania colných kvót na dovoz čerstvého, chladeného a mrazeného bravčového mäsa patriaceho pod kódy KN 0203 19 13 a 0203 29 15 otvorené nariadením (ES) č. 774/94. 2. Uplatňujú sa ustanovenia nariadení Komisie (ES) č. 1291/2000 a (ES) č. 1301/2006 (5), pokiaľ v tomto nariadení nie je stanovené inak. 3. Množstvo výrobkov, na ktoré sa vzťahujú opatrenia uvedené v odseku 1, a colná sadzba, sú určené v prílohe I. Článok 2 Počas obdobia dovoznej colnej kvóty je množstvo stanovené v prílohe I rozdelené na čiastkové obdobia takto: — 25 % v období od 1. januára do 31. marca, — 25 % v období od 1. apríla do 30. júna, — 25 % v období od 1. júla do 30. septembra, — 25 % v období od 1. októbra do 31. decembra. Článok 3 1. Bez toho, aby bol dotknutý článok 5 nariadenia (ES) č. 1301/2006, maloobchodné alebo reštauračné zariadenia, ktoré predávajú svoje výrobky konečnému spotrebiteľovi, sú z využitia colných kvót uvedených v článku 1 ods. 1 tohto nariadenia vylúčené a nemôžu v tomto rámci predkladať žiadosti o dovozné povolenia; 2. Žiadosť o povolenie musí obsahovať poradové číslo a môže sa vzťahovať na výrobky, ktoré spadajú pod dva rôzne kódy kombinovanej nomenklatúry (KN) a pochádzajú z jednej krajiny; v takomto prípade sa musia všetky kódy KN uviesť v kolónke 16 a ich opisy v kolónke 15; žiadosť o povolenie sa musí vzťahovať najmenej na 20 ton a najviac na 20 % množstva, ktoré je k dispozícii na čiastkové obdobie dovoznej colnej kvóty. 3. V kolónke 8 žiadostí o povolenie a povolenia sa uvedie krajina pôvodu. 4. V kolónke 20 žiadosti o povolenie a povolenia sa uvádza jeden z údajov uvedených v prílohe II časti A. 5. V kolónke 24 povolenia sa uvádza jeden z údajov uvedených v prílohe II časti B. Článok 4 1. Žiadosť o povolenie sa podáva počas prvých siedmich dní mesiaca, ktorý predchádza každému z čiastkových období uvedených v článku 2. V období od 1. januára do 31. marca 2007 sa však žiadosti o povolenie podávajú počas prvých pätnástich dní mesiaca január 2007. 2. Odchylne od článku 6 ods. 1 nariadenia (ES) č. 1301/2006 každý žiadateľ môže predložiť viaceré žiadosti o dovozné povolenia na výrobky uvedené v prílohe I, ak tieto výrobky pochádzajú z viacerých krajín. Príslušnému orgánu členského štátu treba súčasne predložiť samostatné žiadosti pre každú krajinu pôvodu. Tieto žiadosti sa z hľadiska maximálnych množstiev uvedených v článku 3 bod 2 posudzujú spolu ako jedna žiadosť. 3. Členské štáty oznámia Komisii najneskôr tretí pracovný deň po uplynutí obdobia na podávanie žiadostí celkové požadované množstvo vyjadrené v kilogramoch. 4. Povolenia sa vydávajú čo možno najskôr po prijatí rozhodnutia Komisiou. 5. Členské štáty oznámia Komisii pred koncom štvrtého mesiaca, ktorý nasleduje po uplynutí každého ročného obdobia, množstvá, ktoré boli skutočne prepustené do voľného obehu v zmysle tohto nariadenia počas príslušného obdobia, rozdelené podľa krajiny pôvodu a vyjadrené v kilogramoch. Článok 5 1. Dovozné povolenia sú platné stopäťdesiat dní odo dňa ich skutočného vydania v zmysle článku 23 ods. 2 nariadenia (ES) č. 1291/2000. 2. Bez toho, aby boli dotknuté ustanovenia článku 9 ods. 1 nariadenia (ES) č. 1291/2000, práva vyplývajúce z povolení možno previesť iba na nástupcov, ktorí spĺňajú podmienky oprávnenosti určené v článku 5 nariadenia (ES) č. 1301/2006 a v článku 3 ods. 1 tohto nariadenia.